李仲高石君堂
作者：王灼
朝代：宋

paragraphs: 三吳黑風吹地拆，太湖浪高一千尺。
龜黿兩山壓湖心，歲歲飛濤恣衝射。
山骨雖堅亦破碎，穴穿根斷瑰奇出。
古來石品稱上首，羅浮天竺乃其乙。
吳蜀相望天東西，而從何處得此石。
初逢頗驚醜怪狀，徐視不見鎸鑱跡。
月暗煙昏鬼神怒，沙平草短狻猊擲。
或云王孟竊據時，曾是宣華苑中物。
姦雄敗滅化爲土，獨此頑然蒼玉立。
流落幾家到李氏，命名以君相主客。
爲君榜堂詫鄉人，愛賞不啻連城璧。
金璫中官來奉使，一時氣燄手可炙。
利誘威脅擬奪去，仲高誓死君之側。
先世所寶吾敢墜，貴人縮首三嘆息。
會昌丞相乃遠祖，嗜好夙有煙霞癖。
平泉山居付夢想，石上刻字空照日。
朱崖精爽雖可畏，洛陽群盜旋充斥。
故知幽勝豈易保，天公似向人間惜。
政須洒掃堂上下，置酒招我無難色。
酒闌氣壯拂衣起，摩挲石君話疇昔。